ec35f6a686bdaa0cb6d432d7c3160c04

Hej, Jeg er 18 år gammel pige, som aldrig har haft en kæreste eller så meget som haft noget med en fyr. Jeg er en pæn pige, der altid har været relativ populær og omgivet af drenge. Jeg er mange gange blevet glad for en fyr, ved bare at skrive med ham, men det er aldrig blevet til mere end det. Jeg forstår virkelig ikke, hvad jeg gør forkert og hvad jeg skal gøre, for føler at jeg aldrig vil få en kæreste!!    


 
Jeg har aldrig haft en kæreste
==============================


ungzone.dk
2020.29

Kære du, 

Jeg kan godt sætte mig ind i de følelser, du har om, at du "mangler" at prøve at have en kæreste. Jeg havde de samme følelser, da jeg var yngre og inden jeg mødte min kæreste. Og det kan være frustrerende, når man virkelig gerne vil opleve, hvordan det er og måske føler, at man går glip af noget...

Men jeg er helt sikker på, at du intet gør forkert! Du har bare ikke mødt den rigtige endnu. Det lyder måske lidt kliché, men jeg tror, at det er sandt. Han skal nok komme på et tidspunkt, men jeg tror, det bedste du kan gøre er at være tålmodig. Det skal nok ske en dag - sikkert inden længe. Bare vær dig selv, vær imødekommende og vær tålmodig :-) Det er mit bedste råd. Jeg tror ikke, at man finder en kæreste hurtigere eller nemmere ved at gøre noget bestemt. Han dukker højst sandsynligt op lige der, hvor du mindst venter det.

Jeg vil desuden anbefale dig at nyde den her tid, hvor du er ung og single. Det er altså heller ikke helt kedeligt at være single og fri til at gøre, hvad end du har lyst til! Jeg kan i hvert fald godt lide at tænke tilbage på min singletid engang i mellem og glæde mig over alle de sjove oplevelser, jeg havde dengang ;-)

Jeg håber, mit svar kan hjælpe dig. Du er altid velkommen til at skrive igen!

Hilsen Iben

 

 Hej med dig,

Jeg kan godt forstå det er frustrerende, at det aldrig er blevet til mere end at skrive. Det kan godt være svært at få skabt en kontakt og aftale at mødes, men en måde at få det til at ske på, er f.eks. ved selv at spørge, om fyren ikke har lyst til at ses en dag. Du kan evt. foreslå om I skal gå en tur/se en film/drikke en øl eller lignende, og så på den måde få noget mere kontakt. Så kan man lettere lære hinanden at kende, og det har større muligheder for at kunne udvikle sig til noget mere. Hvis du foreslår at lave noget sammen, er jeg sikker på, det vil blive godt modtaget af en eventuel flirt/besked-kontakt :-)

Jeg håber du kunne bruge svaret, og ellers er du altid velkommen til at skrive herind igen. 

Mange hilsner fra Regitze 

 

Hej.

  
Jeg vil gerne starte ud med at sige, at det ikke er dig som gør noget forkert. Selvfølgelig får du en kæreste, men det kommer altid når man mindst forventer det. Derfor så synes jeg at du skal prøve at lade vær med at tænke for meget over det og lad endelig vær med at sammenligne dig med andre. Jeg ved godt det er nemmere sagt end gjort, men vi mennesker er alle forskellige og nogle får kærester med det samme mens andre ikke gør. Angående det med drenge, så er min erfaring at fyre ofte modner når de er ældre. Deres mentalitet er egentlig bare at de gerne vil hygge sig og have det sjovt. Det er selvfølgelige ikke alle som har den tankegang, men jeg tror når man er på din alder så vil man gerne prøve en masse ting. Mit råd til dig er, at du ikke skal gøre noget udover at være dig selv. Du skal ikke ændre på dig selv for at finde en kæreste. Det skal nok komme med tiden og indtil da så fokuser på de ting som gør dig glad. Jeg håber du fik svar på dit spørgsmål og hvis ikke er du velkommen til at skrive igen. 

  
Vh Rebecca 